Összefoglalás az 8. tanulmányról

Kitartás
„Isten a mi oltalmunk és erősségünk! igen bizonyos segítség a nyomorúságban. Azért nem félünk, ha elváltoznék is a föld, ha hegyek omlanának is a tenger közepébe: zúghatnak, tajtékozhatnak hullámai; hegyek rendülhetnek meg háborgásától” (Zsolt 46:2-4)
A kitartás fontos része a jellemnek, akiben meg van e tulajdonság, képes szinte bármit elérni, akiből viszont hiányzik, az nehezebben boldogul az életben. Egy pozitív cél eléréséért történő kitartás folyamatos akarást jelent a jóra. A kitartás, jellembeli hiányosságok ellenére vagy rossz körülmények között is segíti előrejutásunkat. Az elmúlt tanulmány 5 bibliai személy életén keresztül mutatta be a kitartás szerepét és fontosságát. 

Az első és egyik legkitartóbb személy Jób. Sátán kikérte őt, és amit ember a földi életben elveszíthet, azt ő elveszítette. Feleségét, családját, teljes vagyonát és még az egészségét is. Egy dolog maradt számára, a hite. Hozzállása a sorozatos tragédiákhoz egyedülálló: „Az Úr adta, az Úr vette el. Áldott legyen az Úrnak neve!” mondta Jób. Kitartásának később meg is lett a gyümölcse. Amellett, hogy hite tovább erősödött, az Úr kétszeresen visszaadta mindenét.
Másodikként József életét néztük meg, akit miután testvérei eladtak, Egyiptomba vitték. Ott a fáraó főemberéhez, Potifárhoz került, akinek felesége hamis váddal illette, így ártatlanul börtönbe került, de mégsem csüggedt el. Az Úrra bízta életét, és végül jóra fordult az ő helyzete is, a fáraó udvarában betöltötte küldetését. 

Azután két nő életét is példaként tárta fel előttünk a tanulmány. Egyikük Naómi, aki Jóbhoz hasonlóan elveszítette családját, meghalt férje és két fia, de ő mégis erős tudott maradni. Az Úr elhunyt fiainak feleségei által gondoskodott róla. A két meny közül pedig Ruth volt az, aki elhatározta, hogy a családját, nemzetségét hátrahagyva végsőkig kitart anyósa és az ő hite mellett. A megrázó évek után Naómit boldog családi élettel áldotta meg az Úr. Kitartó nőnek ismerhettük meg Esztert is, aki királyi rangra emelkedését követően is hűséges maradt népéhez. Életét kockáztatva beszélt a királlyal a zsidóság megmentése érdekében. Az Úr őt sem hagyta magára, bátorsága és hűsége eredménnyel járt, Hámán pedig életével fizetett gonoszságáért.
A tanulmányban utolsóként Páltól tanulhattunk kitartást és megelégedettséget. Pál megtapasztalta, hogy Jézus Krisztusban bármire képes. A számos hányattatás, és években mérve is hosszantartó szenvedések ellenére mégis pozitívan értékelte életét. Hangsúlyozza: „megtanultam, hogy azokban, amelyekben vagyok, megelégedett legyek”. Szavai és élete arról tanúskodik, hogy nem az boldog, akinek „mindene megvan”, hanem aki megelégedett azzal, ami az övé.
Tanuljunk e hithősöktől kitartást, ne csüggedjünk el oly könnyen. Van, hogy nem látjuk szenvedéseink okát, de azt tudhatjuk, hogy az Úr sosem akarja, hogy ok nélkül hosszasan szenvedjünk. Bízzunk gondviselésében, és ne csupán a próba végéért imádkozzunk, hanem erőért és kitartásért annak elviseléséhez.
